
2023. május 20., szombat
10.00-kor sikeres találkozó a reptéren, ismerkedés a szülőkkel, majd hamarosan búcsú is. A fiatalok élvezték első repülésüket, a Billund-i reptéren pedig várt ránk az iskola busza, gördülékeny volt a transzfer.
A szállásra érkezés után átrendeztük a szobák beosztását, hogy a két suli csapata egy-egy szinten legyen, a megfelelő kísérőtanárral. Nem bírtunk magunkkal, még este lesétáltunk páran a tengerhez, ami egy hosszú séta volt, de megérte: én azonnal belevetettem magam a vízbe, majd Nagy Roli is követett, aki először volt tengernél. Későn értünk vissza, fáradtan és elégedetten.

2023. május 21., vasárnap
Nekiláttunk bepótolni pár könnyen elérhető dolgot, amit a többiek már láttak. Az egész csapat Aarhus-ba utazott, ahol nyolcan városnéző biciklitúrára indultak, a többiek pedig először a Viking Múzeumot (egyetlen terem és nem nagy szám), majd Dánia legmagasabb és leghosszabb templomát, az Aarhus-i Katedrálist (nagyon szép!) abszolválták. A másfél órás szabadidő alatt páran lementünk a kikötőbe, aztán én felfedeztem a DOKK1 névre hallgató kultúrközpontot, amely lényegében egy közösségi tér, tele lehetőségekkel a szabadidő kulturált eltöltésére kicsiknek és nagyoknak egyaránt.
A Burger Kingben elköltött ebéd/uzsi után elbuszoztunk az Infinite Bridge nevű kör alakú tengerparti hídhoz, ahol aránylag sokan voltak, bizonyára a csodás időjárás miatt. Bár nem először jártak ott, a fiúk nagy része most kedvet kapott a fürdéshez is. Ezt követően a megunhatatlan Szarvasparkba mentünk át, ahol természetesen szarvasokat etettünk és simogattunk.

2023. május 22., hétfő
Megismerkedtem Karolinával, a Green Academy Jucijával, aki hasonló agilitással szervezi és segíti a látogató csoportok életét. Miután körbevezetett és megoldotta ügyes-bajos dolgainkat, Karolina az osztályteremhez vezetett, ahol tanulóink már javában dolgoztak Pi-vel, aki egy kedves tanárnő. A vizsgaprojektjük megtervezésének láttak éppen neki. Ezzel telt a délutánjuk is.
A lovászokkal 11 órára kisétáltunk Vilhelmsborg-ba, hogy megismerkedjenek a hellyel és emberekkel, ahol és akikkel dolgozni fognak. Maga a séta is kellemes volt, csendes, rendezett, igazi északi stílusú kertvároson át. Érkezésünk után megbeszéltük a részleteket Hans-szal, a lovarda vezetőjével, aki röviden körbe is vezetett minket. A látottaktól a gyerekek kész voltak.  Aztán siettünk haza ebédelni.
Estére lefoglaltuk a zenetermet, és kb. 10-en eltöltöttünk ott egy kellemes másfél órát. A gyerekek próbálgatták a hangszereket, némelyek egész ügyesen. Hátha később lesz még ebből valami…
2023. május 23., kedd
A reggeli szemerkélő esőben útnak indultak a lovászok, most már kerékpáron.
A kertészek ma Michellel dolgoztak, térkövet raktak le, az előző hasonló munkájukhoz képest most lejtővel kombinálva. Michel igazán jól szót ért velük, és ügyesen a különböző szintű nyelvtudásukat is arra használja fel, hogy a közös munkát, a csapatszellemet erősítse. 
Az eső egész nap szemerkélt, az órák után a gyerekek bent maradtak a szálláson, ill. az itt elérhető lehetőségekkel éltek (pl. konditerem).
Visszatérve a munkából a lovászok elmondták, hogy dolgoztak is ugyan, de aránylag sok volt az üresjárat.

2023. május 24., szerda
Reggel Michel buszra tette a társaságot, és meglátogattunk két vállalatot.
Az első a régió zöld területeiről, közparkjairól, utcáiról stb. gondoskodó, a városhoz tartozó cég volt, ahol elmondták, milyen munkákért felelősek és bemutatták, milyen gépekkel végzik azokat (pl. utak sózása télen).
A második az egyszemélyes vállalkozásból 150 fős céggé bővülő BUUS vállalat volt, akik mindenféle, landscapinggel összefüggő munkát végeznek, a biodiverzitás jegyében. Egy lelkes munkatársuk vezetett körbe minket a zöld energiákra egyre inkább átálló vállalkozás telephelyén és irodaépületében.
A két látogatás között a belvárosban sétáltunk és egy különleges tetőteraszra mentünk fel, ahol üvegpadlón át tekinthettünk le a bevásárlóutcában sétálókra, illetve a kikötőben található új lakóövezet tengerparti parkjában költöttük el az ebédünket az ismét csodásan napos időben.

2023. május 25., csütörtök
Reggel elsőként a lovászokkal tartottam, megnéztem az általuk végzendő munkafolyamatokat. A lovak kivezetése és az istálló kisöprése után Hans reggelivel kínálta tanulóinkat. Nadja, akitől feladataikat kapták, elmondta, hogy ebben az időszakban nincs túl sok egyéb munka, mivel sok gyakornokot foglalkoztatnak, illetve a munka egy részét elvégzik a bértartásban tartott lovak gazdái.
A kertészek a műszaki rajz készítését gyakorolták Boncho-val (ahol fény derült többek matematikai hiányosságaira). Mivel ez volt vele az utolsó közös foglalkozás, a diákok ajándékkal búcsúztak tőle.
Délután az iskola nyílt napot tartott. A környékbeliek nagy számban érkeztek, több százan (köztük gyermekes családok) látogattak el a vásárszerű rendezvényre, hogy megtekintsék, illetve megvásárolják a kertjeikhez szükséges dolgokat. A mi tanulóink is segédkeztek a délután során, melyet Michel másnap reggel hálásan megköszönt.

2023. május 26., péntek
A délelőtti munkát követően a lovásztanulókkal ellátogattunk a Moesgaard Múzeumba, mely lenyűgöző kiállításokkal várt minket prehisztorikus témában, illetve a Római Birodalom bukása körüli káosz bemutatásával. (A múzeumot a kertészek korábban már megtekintették.)

2023. május 27., szombat
Erre a napra kirándulást szerveztünk a csapatnak Ebeltoftba, ahol a XIX. századi Jylland fregatt található, mely az 1864-es helgolandi csatában is részt vett. A négyszintes hajó minden zegzuga bejárható, és még ágyújának dörgését is hallottuk. Hazaindulás előtt bejártuk a város hangulatos központját, mely telve volt látogatókkal, és éppen egy jazz-zenekar játszott.
Este néhányan elkerékpároztunk a lovardába, ahol a lovászok napközben dolgoztak, és eltöltöttünk itt egy kellemes órát. Útközben hazafelé egy közeli tavon többféle vízimadarat figyelhettünk meg: hattyút, vadkacsát és szárcsát. Kiderült, a hattyúpárnak pár napon belül kikelnek a kicsinyei. Elhatároztuk, hogy később még visszatérünk.

2023. május 28., vasárnap
A később érkező lovásztanulók felzárkóztatását ma a Den Gamle By, egy évszázadokat átölelő, rendkívüli részletességgel kidolgozott skanzen látogatásával folytattuk. Az Aarhus-ban található falumúzeum a XVII. századtól az 1970-es évekig mutatja be a dán építészetet és hétköznapokat. Igazi időutazás!

2023. május 29., hétfő
Pünkösdhétfőre az iskola szervezett nekünk buszos kirándulást, melyen az időközben megérkező román diákokkal és tanáraikkal közösen vettünk részt. A Vadehavscentret (az Unesco Világörökség része) egy 15 millió vándormadár számára pihenőhelyet biztosító természetvédelmi terület. S bár madarat ebben az időszakban nem sokat láttunk, maga a saras-mocsaras vidék, illetve a központi épület kiállításai is izgalmas időtöltést nyújtottak. A diákok többek között rákokat, halakat, tengeri csillagot foghattak a kezükben és mikroszkópos kivetítőn tanulmányozhattak ásványokat és apró tengeri állatokat.

2023. május 30., kedd
Ezen a napon a kertészek a csütörtöki vizsgamunkájukra készültek, melyet szerda délutánig be kellett, hogy fejezzenek, hiszen csütörtök délelőtt prezentálniuk kellett őket a vizsgán.
A lovászok lehetőséget kaptak rá, hogy lovagoljanak. Nem volt sajnos sikeres a lovaglás, mert az itthon tanult technikákkal ügetésre már nem tudták rávenni a dániai lovakat, így kb. 20 perc után be is fejezték.


2023. május 31., szerda
A kertészek továbbra is projektjeiken dolgoztak. Ezen a napon 16.00 óráig be kellett fejezniük a munkát.
Vacsora után páran elmentünk a közeli tóhoz, ahol a vízimadarakat láttuk, és egy pillanatra megláthattuk az öt hattyúfióka egyikét. Sokáig álldogáltunk a kicsi, ám annál aktívabb, élettel teli tó mellett.
A visszaérkezést követően a zeneszobában próbálgattuk a rendelkezésre álló hangszereket - még egy blues-kezdeményt is sikerült összehoznunk. 

2023. június 1., csütörtök
Elérkezett a nagy nap: 8.30-11.30 között a párokban dolgozó tanulóinknak számot kellett adniuk kertterveikről az elképzeléstől a megvalósításig, illetve az abban rejlő nehézségekig. Elmondható, hogy a vizsga igen jól sikerült: nagyon jó érzés volt a két vizsgáztató és két vizsgázó párbeszédeit hallgatni: kiderült ugyanis, hogy a diákok rendkívül jól oldották meg a feladatot, főleg mivel nagy részüknek ez volt az első lehetőség tanulmányaik során, hogy konkrét gyakorlati projektet valósítsonak meg. A dán vizsgáztatók (Michel és Duus) őszinte elismeréssel nyilatkoztak mind a tanulók befektetett munkájáról, mind annak végeredményéről.
Sajnos, ebéd után szét kellett szedni az elkészült munkákat, de ez már semmit sem vont le az érdemből. Az elpakolás befejeztével a fáradt csapat megérdemelt pihenését töltötte az iskola és a kollégium területén.

2023. június 2., péntek
Erre a napra először egy kellemes feladat jutott: miután Karolina kikérdezte a társaságot az elmúlt öt hét pozitív és esetleges negatív élményeiről, Pi tanárnő segítségével átnyújtotta diákjainknak az elmúlt hetek munkáját igazoló okleveleket.
A nap további része a pihenés, illetve a hazautazásra való készülődés jegyében telt.

2023. június 3., szombat
A reggeli összepakolás után akadt egy gondunk, a transzfert biztosító busz ugyanis igencsak alul lett méretezve, s így a csomagokat csak az ülések közti folyosóra felhalmozva tudtuk beszorítani az utastérbe. Mindenesetre sikerült, és a reptéri procedúra már gördülékenyen haladt.
Jó időben értünk haza (időben és időjárásilag is), és a csomagok felvétele után szétszéledt a fáradt, de tapasztalatokkal és élményekkel teli társaság.
László Zoltán
